Thor Möger Pedersen (SF), 2012-09-13:
Tak, formand.
Også tak for en god og grundig behandling.
Grunden til, at jeg tager ordet nu, er, at jeg gerne vil give en samlet kommentar til den diskussion, der har været af regeringens aftale med Venstre og Konservative om en skattereform, der skal få Danmark i arbejde.
Jeg synes, det har været vigtigt med en generel debat og derfor også et par generelle kommentarer på vegne af regeringen.
Det har været en vigtig diskussion, som har handlet om, at vi snart skal stemme om en skattereform, der i hvert fald har tre primære formål: For det første at bidrage til at sætte hjulene i gang i Danmark ved at skabe flere job her og nu, for det andet et formål om, at helt almindelige lønmodtagere skal have mere ud af at gå på arbejde, og for det tredje et formål om at skabe rum til faktisk at løfte de folkepensionister og førtidspensionister, der har allermindst.
Dansk økonomi er i krise.
Vi har en meget lav vækst, vi har en alt for høj arbejdsløshed, og i den situation tror jeg at langt de fleste partier er enige om, at der er brug for politisk handling.
Derfor synes jeg faktisk også, det er værd at bemærke, at det er et historisk bredt flertal, der står bag den reform, vi behandler i dag.
Jeg har tit selv måttet høre for min unge alder.
Jeg blev født i 1985, og det er faktisk det samme år, der sidste gang blev indgået en bred, stor skatteaftale i Danmark.
Jeg tror sådan set, at det i krisetider er af central betydning, at politikere kan lægge store uenigheder til side og findes fælles løsninger til gavn for dansk økonomi, til gavn for dansk beskæftigelse.
Debatten om skattereformen, der jo har foregået i lang tid, har vist, at der i den grad stadig er stor uenighed om skattepolitikken i Danmark.
Som sagt er arbejdsløsheden for høj.
Det synes jeg også er baggrunden for, at der er behov for en indsats for at skabe job her og nu.
Den leverer skattereformen.
Samtidig sikrer skattereformen et skulderklap til danskere med de laveste og de mellemste indkomster i en tid, hvor lønmodtagerne har udvist stor ansvarlighed ved at holde igen med lønnen.
Hvis vi kigger lidt på, hvad skattereformen er udtryk for, så mener jeg, at den er udtryk for en ny kurs i skattepolitikken, et fokus helt klart rettet mod almindelige lønmodtagere med lav- og mellemindkomster.
Samtidig er der tale om, at alle bidrager, også de mest velstillede og bankerne, og sidst, men ikke mindst bliver der taget politisk ansvar for at skabe job.
Skattereformen er naturligvis ikke hele regeringens økonomiske politik, men den er en helt central komponent, og jeg tror, den kommer til at spille en afgørende rolle i forhold til at få Danmark ud af krisen.
Kort for at opsummere sikrer vi nu med reformen næsten en fordobling af beskæftigelsesfradraget, og vi indfører et nyt beskæftigelsesfradrag for enlige.
Vi indfører en job- og investeringspræmie, der kontant belønner de virksomheder, som investerer i nye maskiner i 2012 og 2013, så vi kan få gang i hjulene, og vi sørger for, at færre metalarbejdere og folkeskolelærere fremover skal betale topskat.
Hele aftalen er fuldt finansieret.
Alle bidrager, og det er baggrunden for, at vi øger beskatningen af fri bil, at vi indkomstdifferentierer børnechecken, og at vi beder bankerne om at bidrage lidt mere, ligesom der sættes hårdt ind imod social dumping.
Sådan tror jeg altid det vil være med en skattereform.
Omvendt er det, der er forudsætningen for, at en reform er ansvarlig, naturligvis at den er finansieret, og så har jeg registreret en i virkeligheden bred opbakning til reformens formål om at sætte lavog mellemindkomster i centrum for skattepolitikken.
Med de ord vil jeg takke for en god og grundig behandling og naturligvis også besvare spørgsmål.